A BIZOTTSÁG 831/2006/EK RENDELETE
(2006. június 2.)
az egységes légiközlekedés-védelmi követelményrendszer végrehajtásához szükséges intézkedések meghatározásáról szóló 622/2003/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári légi közlekedés védelme területén közös szabályok létrehozásáról szóló, 2002. december 16-i 2320/2002/EK európai parlamenti és tanácsi rendeletre (1) és különösen annak 4. cikke (2) bekezdésére,
mivel:
(1)
A Bizottság a 2320/2002/EK rendelet értelmében köteles intézkedéseket elfogadni az egységes légiközlekedés-védelmi követelményrendszernek az egész Közösségben való végrehajtása érdekében. Az egységes légiközlekedés-védelmi követelményrendszer végrehajtásához szükséges intézkedések meghatározásáról szóló, 2003. április 4-i 622/2003/EK bizottsági rendelet (2) az első, ilyen intézkedéseket lefektető jogi aktus.
(2)
Szükség van az egységes követelményrendszert pontosító intézkedésekre.
(3)
Ami a légiközlekedési felszerelésekre, valamint a rakományra, futár- és expresszcsomagokra vonatkozó követelmények végrehajtására irányuló intézkedéseket illeti, a 622/2003/EK rendelet tartalmát a szerzett tapasztalatok fényében felül kell vizsgálni.
(4)
A Közösségi Vámkódexet létrehozó, 1992. október 12-i 2913/92/EGK tanácsi rendelet (3) az engedéllyel rendelkező gazdasági szereplő státus elnyeréséhez teljesítendő megfelelő védelmi és biztonsági előírásokat határozott meg. A tagállam illetékes hatóságának számításba kell vennie a vámhatóságok által nyújtott vonatkozó információkat, amikor meghatalmazott ügynökként jelöl ki, hagy jóvá vagy vesz jegyzékbe egy ügynököt.
(5)
A 2320/2002/EK rendelettel összhangban, illetve a jogellenes beavatkozások megelőzése érdekében a 622/2003/EK rendelet mellékletében foglalt intézkedéseknek titkosaknak kell lenniük, és nem tehetők közzé. Ugyanez a szabály szükségszerűen vonatkozik bármilyen módosító jogszabályra.
(6)
A 622/2003/EK rendeletet ennek megfelelően módosítani kell.
(7)
Az e határozatban előírt intézkedések összhangban vannak a polgári légi közlekedés védelmével foglalkozó bizottság véleményével,
ELFOGADTA EZT A RENDELETET:
1. cikk
A 622/2003/EK rendelet melléklete az e rendelet mellékletében leírtaknak megfelelően módosul.
Az említett rendelet 3. cikke alkalmazandó e melléklet titkosságát illetően.
2. cikk
Ez a rendelet 2007. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 2-án.